OIKEUSMINISTERIÖ
Lainvalmisteluosasto
PL 25
00023 Valtioneuvosto

Lausuntopyyntönne 4.3.2010 luonnoksesta hallituksen esitykseksi eduskunnalle asunto-osakeyhtiölain 6 luvun 32 §:n muuttamiseksi

LAUSUNTO	Suomen Kiinteistöliitto ry kiittää mahdollisuudesta saada antaa lausunto luonnoksesta hallituksen esitykseksi eduskunnalle asunto-osakeyhtiölain 6 luvun 32 §:n muuttamiseksi. Esityksen pääasiallisena sisältönä on muuttaa asunto-osakeyhtiölain 6 luvun 32 §:ää siten, että hissin jälkiasennuksen kustannuksista voidaan kokonaan vapauttaa sellaiset tietyn käyttötarkoituksen osakehuoneistot, jotka eivät hyödy hissistä edes osakkeiden arvonnousun muodossa.  

Suomen Kiinteistöliitto ry pitää muutosta tärkeänä, koska muun käyttötarkoituksen huoneiston vapauttaminen hissin jälkiasennuskustannuksista nimenomaisen säännöksen puuttuessa on omiaan aiheuttamaan epäselvyyksiä. Lisäksi on tärkeätä, että kaikki vapautustilanteet hissin jälkiasennuksen yhteydessä on kirjattu lakiin, jotta tulkintaepäselvyyksiltä vältyttäisiin. 

Suomen Kiinteistöliitto ry kiinnitti huomiota perusteluissa käytettyyn termiin katutaso. Koska termiä ei löydy varsinaisesta lakitekstistä, olisi mielestämme perustellumpaa selkeyden vuoksi käyttää laista jo löytyvää termiä pääsisäänkäynnin taso. Suomen Kiinteistöliitto ry pitää lain muutosta sisällöllisesti perusteltuna ottaen huomioon lainsäätäjän tarkoitus. 

SUOMEN KIINTEISTÖLIITTO RY

		Joel Sariola		Anna-Liisa Varala
neuvontalakimies	lakimies